TRNAVA. Koledy Nesiem vám noviny, počúvajte!, Búvaj dieťa krásne a Narodil sa Kristus Pán zazneli na Luciu, teda v stredu 13. decembra presne o 18. hodine v 25 slovenských mestách a obciach.
K nim sa pridala aj Trnava, priamo na pódium na Adventných trhoch na Trojičnom námestí prišli koledy zaspievať deti z detských folklórnych súborov Drienka a Trnavček.
Podujatie, ktoré tento rok po prvýkrát na Slovensku zorganizovala sieť regionálnych týždenníkov MY vydavateľstva PetitPress, malo v Trnave podporu mesta a Správy kultúrnych a športových zariadení.
"Ďakujem všetkým, ktorí sa sa organizácii podieľali, kolegom z MY Trnavských novín, folklórnym súborom i partnerom. Záujem verejnosti nás príjemne prekvapil, ľudia zaplnili celé námestie a spolu sme skutočne naplnili hlavnú myšlienku podujatia - zastaviť na chvíľu predvianočný zhon a stres," povedala šéfredaktorka MY Trnavských novín Lenka Štepáneková.
Po spievaní kolied nasledoval program úzko spojený s Luciou, keď najmenšie deti z DFS Trnavček oživili tradíciu vymetania bosoriek a zlých síl a poriadne povymetali celé Trojičné námestie.